कान्तिपुरकर्मी पोखरेल र पत्रकार रानाभाटलाई 'एफएनजे यूके पत्रकारिता पुरस्कार'
नेपाल पत्रकार महासंघ बेलायत शाखाले प्रदान गर्ने पत्रकारिता पुरस्कार यस वर्ष कान्तिपुरका बेलायत संवाददाता नवीन पोखरेल र पत्रकार खेमराज रानाभाटले पाएका छन् ।
लन्डन — नेपाल पत्रकार महासंघ बेलायत शाखाले प्रदान गर्ने पत्रकारिता पुरस्कार यस वर्ष कान्तिपुरका बेलायत संवाददाता नवीन पोखरेल र पत्रकार खेमराज रानाभाटले पाएका छन् ।लण्डनमा आइतबार आयोजित शाखाको दसौं वार्षिकोत्सव तथा स्थापना दिवस समारोहमा राजदूत ज्ञानचन्द्र आचार्यले पुरस्कार प्रदान गरेका थिए । पुरस्कार राशि ५०२ पाउण्ड छ ।पुरस्कार छनोटका लागि शाखाद्वारा गठित स्वतन्त्र समितिको सिफारिसका आधारमा दुई पत्रकारलाई संयुक्त रुपमा दोस्रो एफएनजे यूके वर्ष पत्रकारिता पुरस्कार २०२२ प्रदान गरिएको हो । पोखरेलको कान्तिपुरमा प्रकाशित 'बेलायतका विमानस्थलबाट फर्काइँदै नेपाली विद्यार्थी' र रानाभाटको हिमालखबरमा प्रकाशित 'बेलायती गोर्खा सैनिक अब आफ्नो कथा, आफ्नै कलम' शीर्षकको स्टोरीका लागि पुरस्कार सिफारिस गरिएको थियो । पोखरेल विगत डेढ दशकदेखि बेलायतका लागि कान्तिपुर संवाददाताका रुपमा कार्यरत छन् । उनी पत्रकार महासंघ बेलायतका संस्थापक अध्यक्ष समेत हुन् । पोखरेल यसअघि एनआरएनए अन्तर्राष्ट्रिय पत्रकारिता पुरस्कार, साहित्य विकास परिषद् पत्रकारिता पुरस्कारलगायतबाट पनि सम्मानित भइसकेका छन् ।एफएनजे यूके वर्ष पत्रकारिता पुरस्कार २०२२ छनोटका लागि शाखाका सल्लाहकार भगिरथ योगी, प्राध्यापक तेजेन्द्र फेराली, ओम गौतम, संगीता मरहट्ठा र सुमाया राई सम्मिलित पुरस्कार छनोट समिति गठन गरिएको थियो ।